En supermarkedskæde i New Zealand har indført et koncept, hvor kunderne kan blande udskårede grøntsager og salater.

Konceptet minder meget om bland-selv-slik. Ideen er, at man slipper for det grove arbejde i køkkenet. Man kan enten blande lidt grøntsager til en varm ret, som man hurtigt kan snurre sammen derhjemme, eller man kan blande en salat til sin bøf.

TV 2 har foretaget en rundringning til nogle af Danmarks største supermarkedskæder for at høre, om de vil indføre konceptet herhjemme. Her lyder den overordnede tilbagemelding, at ideen er spændende.

Have you seen that New World has started selling pre-chopped vegetables? What do you think of this new introduction? I... Posted by Ariana Omipi on Sunday, November 15, 2015

Hos Dansk Supermarked, der ejer butikkerne Netto, Føtex, Bilka og Salling, er det nye new zealandske koncept noget man vil se nærmere på, fortæller Line Rønnow der er category manager på Frugt & Grønt.

- Det har allerede vakt min interesse. Convenience-koncepter vækster rigtig meget især indenfor frugt og grønt, og vi ser en fremtid her. Når vi hører om nye tiltag som i denne boldgade, spidser vi ører.

- Alle nye trends undersøger vi nærmere. Vi kiggede allerede på det her koncept i går, og vi synes, at det ser rigtig interessant ud, men det kræver nærmere undersøgelser, før vi kan beslutte, om det er noget, vi vil indføre, siger hun til TV 2.

Kunderne vil have bekvemmelighed

Stort set alle de butikskæder som TV 2 har talt med nævner, at de er optaget af begrebet 'convenience', der på dansk kan oversættes med 'bekvemmelighed'.

De senere år er der blevet indført flere produkter herhjemme, der lever op til hele bekvemmelighedskonceptet, for at imødekomme kundernes behov for nem og hurtig madlavning.

Produkter som eksempelvis champignon, der er skåret i skiver, revet gulerod, færdige salater med dressinger eller skåret frugt, er alt sammen produkter der skal imødekomme dette, og noget kunne tyde på, at der kommer endnu flere af disse tiltag i fremtiden, forklarer Line Rønnow.

- Jeg er selv mor til to, og jeg vil hellere lege en halv time ekstra med mine børn end at stå og ordne grøntsager. Så hvis der er nogen, der vil hakke og snitte mine grøntsager for mig, er det klart interessant, siger hun.

Umiddelbart stor risiko for madspild

Hos Coop, der med butikker som Fakta, Super Brugsen, Kvickly og Irma er i skarp konkurrence med Dansk Supermarked, synes man konceptet med bland-selv-grønt er spændende, men der kan være et stort madspild forbundet med konceptet, vurderer informationsdirektør Jens-Juul Nielsen.

- Selvom det er en spændende ide, vil jeg umiddelbart vurdere, at holdbarheden vil være reduceret, og det vil medføre et stort madspild. Derfor har vi ingen planer om at indføre det.

- Samtidig er der mange mennesker, der vil komme i berøring med grøntsagerne, selvom man tager med en tang eller andet, og det reducerer holdbarheden yderligere. I det samlede regnskab er det ikke umiddelbart fristende i en tid, hvor vi prøver at reducere madspild, siger han.

Coop har ligesom Dansk Supermarked og andre kæder i Danmark indført alt lige fra skåret frugt i emballage til færdige salater, og i nogle butikker finder man også en salatbar.

Men ideen med bland-selv-grøntsager i et større omfang er altså ikke noget, der fænger her og nu.

- Man skal indføre nye systemer, da der vil være ekstra håndtering, og det vil øge omkostningerne. Men jeg vil ikke udelukke det fuldstændigt, siger Jens-Juul Nielsen.